Néese Jesús íimacaté nalí:
“Báisíta,
báisítacué núumaca pirí:
Yái càmíirica iwàlùawa ovejanái icuráruni inùmalìcubàa,
íiriéricawa áibabàata,
yácata cayéedèeri,
iyéeduèrica nacái wenàiwica yàasu àyapulìcubàa.
Quéwa yái iwàluèricawa curáru inùmalìcubàa,
yácata nacuèriná níái ovejanáica.
Yá irícata,
yàacùa curáru inùma yái áiba wenàiwica icuèrica nàalu inùma.
Yái ovejanái icuèrináca,
náaliéri néemìaca isàna itàaníca,
imáidacaalí nía náipidená iyúwa imusúadacaténá nía.
Iná idécanáami imusúadaca macáita níái yàasunái ovejacawa,
yá yàacawa napíchalé.
Yá nacái nàacawa yáami,
náalíacáiná néemìaca isàna itàaníca.
Quéwa yái càmíirica náalíawa ìwali,
càmíirita nàawa yáami,
napièricáitawa íicha,
càmicáiná náalía néemìaca áibanái isàna.”
Càicaté Jesús yéewáidaca nía ìwali yái wawàsi náaliéricawa ìwali.
Quéwa càmitaté náalía néemìaca yái itàaníiri nalí ìwali.
Néese Jesús íimaca nalí àniawa:
“Báisítacué núumaca pirí:
Núacata yái curáru inùma ovejanái ìyacatáica.
Iná macáita níái yàanèeyéicaté nupíchalé,
iwàwéeyéicaté imànica yáawawa ovejanái icuèrinánái iyú,
cayéedèeyéica nía,
níacata iyéeduèyéi nacái wenàiwica yàasu àyapulìcubàa.
Quéwa càmitaté ovejanái yéemìa nalí.
Núacata càiride iyúwa capìi inùma.
Iná yái iwàluèricawa irìcubàa,
nuchúuliapinácani yùuwichàacáisi íicha.
Yá iwàlùapinácawa,
imusúapináwa nacái,
yá nacái yàanàapináca ìyacàlewa.
Yái cayéedèerica yàanàaca iyéedùacaténá,
inúacaténá nacái,
imànicaténá nalí báawéeri,
imáalàidacaténá nía macáita.
Quéwa núa,
nùanàa aléi pidènìacaténácué picáuca càmíiri imáalàawa,
pidènìacaténácué picáuca cayábéeriwa.
Càica núade iyúwa yái icuèrica cayába ipìranái ovejanáiwa.
Iná nucùacáiná nía cayába,
yá idéca màulenáca núa nuétáanápináwa náichawaliná.
Quéwa yái napáyaidéerica,
càmita icùa nía cayába,
càmicáiná pìrái íiwacalitani.
Iná iicácanáami cháwi yàacawa nàatalé,
yá ipìacawa náicha,
yèechaca nacái nía.
Iná cháwi inúacaalí néená,
yá nacàlàlìacawa.
Yái asìalica ipìacawa náicha,
íibaidacáinácáita palata ìwalináta.
Iná càmita achúma iwàwa ovejanái ìwalita,
càmíiyéicáiná yàasunái níata.
Núacata yái pìrái icuèriná cayábéeri.
Iná núalíacawa nàwali níái nùasunái ovejaca.
Yá nacái náalíacawa nùwali níái nùasunáica.
Iná càide iyúwa Núaniri yáalíanáwa nùwali,
càita nacái nùasu ovejanái yáalíacawa ìwali,
yá nacái idéca màulenáca núa nuétáanápináwa náichawaliná.
Nudènìaca nacái áibanái ovejanái,
càmíiyéica chásanáta irìcu curáruquéi,
iwàwacutéeyéipiná nùanàidaca aléi.
Níasí yáaliéyéipiná yéemìaca nusàna,
yá nàyapináca náapichawáaca abécatáita,
abéeripinácata nacái nacuèriná.
Iná ìwalíisená,
yá cáinináca Núaniri iicáca núa,
numàapiná nanúaca núa nàwaliná.
Quéwa nucáucàapinácawa àniawa.
Canácata yáaliméeri yeedáca nuícha nucáuca.
Núacata yái imàaca nanúaca núa.
Nudènìaca nuchàiniwa nuétáanápináwa áibanái ìwaliná,
nucáucàanápináwa nacái àniawa.
Iná,
yácata Núaniri ichùulièri numànica.”
Néese,
yá càmita abédanama judíonái iwàwa yáapichawáaca Jesús itàacái ìwali.
Madécaná néená náimacaté:
“Idènìaca espíritu báawéeri,
íná máalíawáiseni.
¿Cánácué péemìa irí?”
Aibanái íimaté nacái:
“Máalíawáisecaalí espíritu báawéeyéi imànica íiwitáiseta,
càmita itàaní cáalíacáiri iyúta.
Càmita yéewa máalíawáiséeri ichùnìaca matuíyéi ituí.”